Ja, men arbejdsgiveren må kun spørge ind til sygdomme, som vil have væsentlig betydning for din arbejdsdygtighed i det pågældende job. Det vil sige, at hvis du lider af en sygdom, der med en vis sandsynlighed vil medføre et højere sygefravær (uarbejdsdygtighed) end normalt i det pågældende arbejde, så må arbejdsgiveren spørge til sygdommen, og du har ligeledes pligt til af egen drift at oplyse arbejdsgiveren om den.
Arbejdsgiveren må ikke stille spørgsmål, og du har ikke pligt til at oplyse om sygdomme, som kun engang imellem medfører et sygefravær, hvis du almindeligvis må betegnes som arbejdsdygtig.
Med hensyn til hidtidigt sygefravær må arbejdsgiveren kun spørge om antallet af sygedage, når det drejer sig om fravær pga. sygdomme, som fortsat har væsentlig betydning for arbejdsdygtigheden ved det pågældende arbejde.
Kontakt din lokale HK-afdeling på 7011 4545, hvis du får brug for hjælp eller er i tvivl om noget.